ભોલાભાઈની મહત્વની સિદ્ધિ તો જોકે જાહેરખબરો પર પ્રતિબંધ મૂકી દેવાની છે. ચક્રમમાં તો જાહેરખબરો છપાતી, પરંતુ ભોલાભાઈએ 1973થી જાહેરખબરો છાપવાનું જ બંધ કરી દીધું. એ કહે છે : ‘હું પત્રકારત્વનો અભ્યાસ કરતો ત્યારે એવું શીખવવામાં આવતું કે જાહેરખબર તો અખબાર અને સામાયિકની કરોડરજ્જુ છે, પરંતુ મને હંમેશાં એવું લાગતું કે જાહેરખબરો છેતરવાનો જ ધંધો કરે છે, એટલે મેં જાહેરાતો બંધ કરવાનો નિર્ણય લઈ લીધો.’ આ નિર્ણયને કારણે થોડીઘણી સમસ્યા તો ઊભી થઈ, પરંતુ ભોલાભાઈએ તો નક્કી જ કરી લીધેલું કે કોઈ પણ હિસાબે જાહેરાતો તો સ્વીકારવી જ નહીં. તે કહે છે : ‘જાહેરાતો ન હોય એટલે અમે પાનાં ઓછાં આપતાં. વળી અમારા સ્ટાફમાં મોટા ભાગના ઘરના જ સભ્યો છે, એટલે કર્મચારીઓની સમસ્યા નથી. ઉપરાંત અમે કરકસર કરવાનું શરૂ કરી દીધું. કરકસર તો ત્રેવડનો ત્રીજો ભાઈ અને કમાઉ દીકરો કહેવાય એટલે અમે એક એક પાઈ બચાવતા. વળી એક પાઈની બચત એ એક પાઈની કમાણી જ કહેવાયને…. બસ, ચક્રમ જાહેરાત વિના પણ ચાલવા માંડ્યું.’